SKRIFTLIG FORESPØRGSEL E-0787/01

af Daniela Raschhofer (NI) til Kommissionen

(13. marts 2001)

Om: Rotation af A1- og A2-tjenestemænd i Kommissionen

Ifølge kommissionsdokument (SEK(2000) 2305/5) er det en almen regel, at udnævnelsen af tjenestemænd i kategori A1 og A2 er begrænset til et tidsrum på højst fem år. I forbindelse med Kommissionens reform af forvaltningen lægges der stor vægt på præstationsprincippet. Formålet med rotationen af ledende tjenestemænd er at modvirke en vis rutineblindhed, der indtræffer efter fem år i den samme position. I undtagelsestilfælde kan denne frist forlænges med to år fra fem til i alt syv år.

Der findes tjenestemænd i Kommissionen, som har overskredet disse frister.

Hvad er årsagen til, at Kommissionen ikke overholder de bestemmelser, den selv har pålagt sig?

Hvilke tjenestemænd har allerede varetaget deres embede længere end syv år og af hvilken grund?

Betyder dette, at Kommissionens indre reform er mislykket?

Svar afgivet på Kommissionens vegne af Neil Kinnock

(11. juni 2001)

Kommissionen har i henhold til afgørelserne fra september 1999 og december 2000 forpligtet sig til at lade det højst indplacerede personale rotere, og Kommissionen har allerede gjort store fremskridt i retning af at opnå dette mål.

Det ærede medlem gøres opmærksom på, at gennemførelsen i praksis snarere er en proces end en enkeltstående handling, og i 1999 og 2000 iværksatte Kommissionen to store jobinitiativer vedrørende rotation blandt seniormanagere.

- Umiddelbart efter at Kommissionen var tiltrådt i september 1999, udnævnte den en række generaldirektører, hvilket førte til rotation i ti generaldirektorater (ca. en tredjedel af alle generaldirektorater). I denne sammenhæng var det en afgørende faktor, hvor længe den pågældende generaldirektør havde siddet i den samme stilling.

- I januar 2000 tog generaldirektøren for personale og administration initiativ til at optælle de tjenestemænd i kategori A2, som havde haft den samme stilling i mere end fem år. De blev bedt om i prioriteret rækkefølge at oplyse tre alternative stillinger, som de kunne tænke sig.

Disse to initiativer har betydet, at der siden 1999 har fundet ny- og genudnævnelser sted til over 40 % af alle A1- og A2-stillinger (36 A1 og 76 A2):

- I 1999 blev 13 A1-stillinger (4 nyudnævnelser og 9 rotationer) og 26 A2-stillinger (11 nyudnævnelser og 15 rotationer) genbesat. I 2000 skete der udskiftninger i 23 A1-stillinger (15 nyudnævnelser og 8 rotationer) og 50 A2-stillinger (37 nyudnævnelser og 13 rotationer).

- Pr. april 2001 har 6 tjenestemænd i kategori A1 og 21 tjenestemænd i kategori A2 (hvoraf 4 skal på pension i 2001/2002) haft de samme stillinger i mere end 7 år. Disse tal udgør 10 % af både kategori A1 og kategori A2. En liste over de pågældende tjenestemænd sendes direkte til det ærede medlem og Parlamentets sekretariat.

Det ærede medlem gøres opmærksom på, at gennemførelsen af Kommissionens afgørelse af 21. december 2000(1) om seniormanagement forudsætter, at der indføres en række nye procedurer og ordninger.

Kommissionen har til hensigt at indlede en ny jobrotationsprocedure i løbet af 2001. Den vil i denne forbindelse benytte sig af oplysninger fra bedømmelsesordningen for seniormanagere. Den nye bedømmelsesordning forventes vedtaget af Kommissionen ved udgangen af 2001. Herefter vil den blive gennemført i løbet af 2002 i overensstemmelse med den tidsplan, der er fastsat i ovennævnte afgørelse fra december 2000.

De faktiske oplysninger om, hvad der allerede er sket, og hvad der er ved ske, og den planlagte politik modsiger fuldstændig det ærede medlems negative opfattelse af reformprocessens forløb.

(1) SEK(2000) 2305/5.